Diari Oficial de la Generalitat Valenciana


Sumari del DOGV 6499, del 11-04-2011 (2011/4193)

RESOLUCIÓ de 24 de març de 2011, del director general de Recursos Humans, per la qual convoca un concurs oposició per a la provisió de vacants de tècnica o tècnic especialista de laboratori d'institucions sanitàries de la Conselleria de Sanitat.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6499

Data del DOGV
:   11-04-2011

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2011/4193


Data del document
:   24-03-2011

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 24 de març de 2011, del director general de Recursos Humans, per la qual convoca un concurs oposició per a la provisió de vacants de tècnica o tècnic especialista de laboratori d'institucions sanitàries de la Conselleria de Sanitat. [2011/4193]
Aprovada l'oferta d'ocupació del personal estatutari adscrit a les institucions sanitàries de la Conselleria de Sanitat pel Decret 176/2008, de 21 de novembre, del Consell, es convoca, per a desplegar-la, un concurs oposició per a la cobertura de les places anunciades de tècnic especialista de laboratori d'institucions sanitàries dependents de la Conselleria de Sanitat.
Esta convocatòria es regix pel que disposa el capítol III del Decret 7/2003, de 28 de gener, del Consell de la Generalitat, pel qual aprova el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat Valenciana.
Esta Direcció General de Recursos Humans, fent ús de les competències per a què la delega l'article 1.3 de la Resolució de 19 de febrer de 2009, del director gerent de l'Agència Valenciana de Salut, per la qual publica la delegació de competències en matèria de gestió de personal de l'Agència Valenciana de Salut, i després d'haver consultat les organitzacions sindicals amb representació en la Mesa Sectorial de Sanitat, acorda establir les bases següents.
Bases de la convocatòria
1. Normes generals
1.1 Es convoquen proves selectives per a la provisió de 80 places vacants de personal estatutari del grup C (C1), tècnica o tècnic especialista de laboratori d'institucions sanitàries de l'Agència Valenciana de Salut.
1.2 El procés selectiu s'ha de dur a terme per mitjà del sistema de concurs oposició.
1.3 D'acord amb l'article 55 del Decret 7/2003, de 28 de gener, s'establix una reserva de 28 places per a cobrir-les pel torn de promoció interna. Les places que no es cobrisquen per este torn s'acumularan al torn d'accés lliure.
1.4 Atés el nombre de places convocades, es reserven 4 places per a persones que tinguen la condició legal de persona amb discapacitat amb un grau igual o superior al 33%, d'acord amb el que establix l'article 5.1 del Decret 7/2003, de 28 de gener. L'opció de places reservades s'ha de formular en la sol·licitud de participació en la convocatòria. Correspon als òrgans competents de la Conselleria de Benestar Social o, si és el cas, a l'òrgan competent de les comunitats autònomes, l'acreditació de la condició de persona amb discapacitat i la compatibilitat amb l'exercici de tasques i funcions pròpies dels llocs de treball.
2. Requisits dels aspirants
Les condicions per a ser admesos a les proves s'han de tindre en el moment d'acabar el termini de presentació de les sol·licituds i s'han de mantindre durant tot el procés selectiu, fins al moment de la presa de possessió.
a) Requisits generals
2.1 Tindre la nacionalitat espanyola o de qualsevol altre estat membre de la Unió Europea, o bé d'un estat al qual, per tractats internacionals celebrats per la Unió Europea i ratificats per Espanya, s'aplique la lliure circulació de treballadors en els termes en què la definix el Tractat Constitutiu de la Unió Europea, o bé tindre este dret d'acord amb el que preveu el Decret 543/2001, de 18 de maig.
2.2 Tindre fets setze anys i no haver arribat a l'edat de jubilació forçosa.
2.3 Tindre el títol de Formació Professional de tècnic superior en Laboratori de Diagnòstic Clínic o el títol de Formació Professional de segon grau de la branca sanitària, especialitat de Laboratori, o l'equivalent per a l'exercici de la categoria, dins del termini de sol·licituds especificat en esta convocatòria.
2.4 Tindre la capacitat funcional necessària per a l'exercici de les tasques que es deriven del nomenament, capacitat que s'acredita per mitjà d'un certificat mèdic. La presa de possessió queda supeditada a la superació d'este requisit.
2.5 No haver sigut separat per mitjà d'un expedient disciplinari del servici de qualsevol servici de salut o Administració Pública, ni estar inhabilitat amb caràcter ferm per a l'exercici de funcions públiques ni, si és el cas, per a la professió corresponent. En el cas dels nacionals dels altres estats esmentats en el paràgraf 2.1, no estar inhabilitat, per cap sanció ni pena, per a l'exercici professional o per a l'accés a funcions o servicis públics en un estat membre, ni haver sigut separat per sanció disciplinària de cap de les administracions o servicis públics de l'estat.
2.6 Haver ingressat els drets d'examen, com especifica la base 3 d'esta convocatòria.
2.7 No tindre cap plaça en propietat de la mateixa categoria en el Sistema Nacional de Salut.
b) Requisits específics per al torn restringit de promoció interna
Pot concórrer a les proves selectives pel sistema de promoció interna el personal estatutari fix dependent de l'Agència Valenciana de Salut que tinga i acredite, durant el termini de presentació de sol·licituds, els requisits generals exigits a tots els participants i, a més:
- Pertànyer a un grup de classificació inferior, siga immediat o no, o a una categoria diferent del mateix grup.
- Haver prestat servicis com a personal estatutari fix durant, almenys, dos anys en el grup de procedència.
c) Requisits específics per a la quota de persones discapacitades
Els aspirants discapacitats han de presentar una fotocòpia compulsada de la resolució administrativa de l'òrgan competent de la Conselleria de Benestar Social o d'altres comunitats autònomes o de l'administració de l'estat, que acredite esta condició i també la capacitat per a exercir les tasques que corresponguen als llocs d'esta convocatòria. Estos documents s'han d'adjuntar a la sol·licitud de participació en les proves.
d) Moment en què s'ha d'acreditar el compliment dels requisits per a concursar
Els requisits, excepte els específics per a la quota de discapacitats o la certificació de ser membre d'una família nombrosa general o especial, que s'aporten amb la instància, els acredita l'aspirant per mitjà d'una fotocòpia ben compulsada en l'anvers i el revers, i s'han d'aportar dins del termini que establix la base 6.5 d'esta resolució, una vegada superat el concurs oposició.
3. Sol·licituds
3.1 Les persones interessades a participar en el concurs oposició han d'emplenar una sol·licitud, segons el model que poden descarregar-se des de la pàgina web de la Conselleria de Sanitat (www.san.gva.es). Este model també es pot obtindre en les direccions territorials de la Conselleria de Sanitat i en la Gerència d'Alcoi. Els sol·licitants han d'omplir la sol·licitud d'acord amb les instruccions que hi figuren. El pagament de la quantitat exacta dels drets d'examen (14,32 €) es fa presentant primer este imprés en una de les entitats col·laboradores que hi ha anotades. Després, s'ha d'entregar en una de les unitats de registre especificades més avant. Quan es paguen els drets d'examen, l'oficina de l'entitat bancària en què es fa l'ingrés segella i data tots els exemplars de què consta l'imprés, en conserva l'exemplar que li correspon i en retorna la resta a la persona interessada.
El personal que acredite, quan presente la sol·licitud, la condició de discapacitat està exempt del pagament de drets d'examen, com establix la Llei de Taxes de la Generalitat Valenciana.
També està exempt del pagament de drets d'examen el personal que acredite, en presentar la sol·licitud, la condició de membre de família nombrosa de categoria especial.
El personal que acredite, en presentar la sol·licitud, la condició de membre de família nombrosa de categoria general té d'una bonificació del 50% dels drets d'examen.
3.2 La instància segellada per l'entitat bancària es pot presentar en les unitats de Registre de les dependències administratives següents:
- 03700 Alacant: c/ Girona, núm. 26.
- 03858 Alcoi: plaça d'Espanya, núm. 2.
- 12713 Castelló: c/ Hort dels Corders, núm. 12.
- 46695 València: av. Ferran el Catòlic, núm. 74.
O bé es pot presentar de qualsevol de les maneres previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999.
Un dels exemplars de la instància queda en poder de la persona interessada i li servirà de justificant.
En cap cas el pagament en l'entitat bancària substituïx el tràmit de presentació de la instància dins del termini i de la manera escaient, d'acord amb el que s'ha previst adés.
3.3 El termini de presentació d'instàncies és d'un mes, comptador a partir de l'endemà de la publicació de la convocatòria en el Diari Oficial de la Comunitat Valenciana.
3.4 La consignació de dades falses en la instància o en la documentació aportada pels aspirants comporta l'exclusió del concurs oposició o la nul·litat de la plaça adjudicada, si és el cas, a banda de les mesures legals que corresponguen.
3.5 L'adreça que figure en les instàncies es considera l'únic vàlid per a notificacions. Són responsabilitat exclusiva de l'aspirant tant les errades en la consignació de l'adreça com la comunicació a l'Agència Valenciana de Salut de qualsevol canvi.
3.6 El tribunal ha d'establir, per a les persones amb discapacitat que ho sol·liciten, les adaptacions possibles de temps i mitjans per a la realització de les proves. Amb esta finalitat, les persones interessades han de formular la petició adient en la sol·licitud de participació en la convocatòria. Les adaptacions no poden desvirtuar el caràcter de les proves, la finalitat de les quals és valorar l'aptitud dels aspirants per a les funcions pròpies de la categoria a què concorren.
3.7 Els aspirants només poden participar a través d'un dels dos sistemes d'accés indicats: torn lliure o promoció interna. L'opció pel torn de promoció interna s'ha de formular en la sol·licitud de participació en la convocatòria, en l'espai habilitat per a fer-ho. En el cas que l'aspirant no tinga els requisits per a concursar per este torn, la sol·licitud es trasllada automàticament al torn lliure. Els aspirants que opten en la instància pel torn de promoció interna no poden optar a les places assignades al torn lliure. La quota de discapacitats està inclosa en el sistema d'accés pel torn lliure.
4. Admissió i exclusió d'aspirants
4.1 En acabar el termini de presentació d'instàncies, el director general de Recursos Humans ha d'aprovar, mitjançant una resolució, la llista provisional d'aspirants admesos i exclosos, i s'ha de publicar en el Diari Oficial de la Comunitat Valenciana el text de la resolució i la llista d'aspirants admesos i exclosos pel torn lliure i pel torn de promoció interna. La resolució ha d'expressar les causes d'exclusió. També s'ha de publicar la llista d'aspirants per promoció interna admesos directament al segon exercici perquè estiguen exempts del primer (modalitat 1 de promoció interna).
Els aspirants exclosos disposaran d'un termini de deu dies hàbils, comptador des de l'endemà de la publicació en el Diari Oficial de la Comunitat Valenciana de la resolució, per a esmenar els defectes constatats.
4.2 Quan haja acabat el termini d'esmena de defectes, s'ha de publicar en el Diari Oficial de la Comunitat Valenciana la resolució definitiva d'aspirants admesos i exclosos. En la mateixa resolució que publica la llista de persones admeses i excloses, s'ha d'indicar el lloc, la data i l'hora de la primera prova. Esta publicació s'ha de fer almenys 15 dies naturals abans de la prova. Esta publicació servix de notificació als interessats.
5. Tribunal
5.1 El tribunal el nomena el director general de Recursos Humans. La composició ha d'estar d'acord amb el que estipula l'article 60 de la Llei 7/2007, de 12 d'abril, de l'Estatut Bàsic de l'Empleat Públic. La llista dels membres s'ha de publicar almenys un mes abans del començament de les proves. El tribunal ha d'estar compost per cinc membres, i s'ha de designar el mateix nombre de suplents. Consta d'un president, un secretari i tres vocals. Tots els membres han de tindre la condició de personal fix de les administracions públiques o dels servicis de salut, i han de tindre una titulació acadèmica de nivell igual o superior a l'exigida per a l'ingrés en la categoria convocada. Almenys tres dels membres han de pertanyer a la mateixa categoria convocada o una de superior.
5.2. Règim de funcionament
5.2.1 S'apliquen les normes de funcionament que establix l'article 6 del Decret 7/2003, de 28 de gener.
5.2.2 Per a comunicacions i la resta d'incidències, el tribunal té la seu en els servicis centrals de la Conselleria de Sanitat, al carrer del Misser Mascó, 31, 46671 València.
6. Desplegament de la convocatòria
Les proves selectives pel sistema de concurs oposició consistixen en la celebració de cada una de les fases a fi de determinar l'aptitud dels aspirants i de fixar-ne l'orde per a la selecció.
6.1 La fase d'oposició consistix en què els aspirants fan dos exercicis.
6.1.1 El primer exercici consistix en la contestació per escrit, en el termini màxim d'una hora, d'un qüestionari de preguntes sobre el contingut dels 35 temes que s'inclouen com a annex II: 3 de normativa general, 7 de normativa sanitària comuna, 3 d'informàtica i 22 del temari específic de la categoria.
El 15% com a mínim del qüestionari ha de versar sobre el temari no específic de la categoria.
El qüestionari és de tipus test, en forma de preguntes amb quatre respostes, de les quals només una és la correcta. Cada pregunta resposta incorrectament descompta un terç del valor d'una pregunta contestada correctament, d'acord amb la fórmula general PD=A-(E/(n-1)), en la qual PD és la puntuació directa o nombre net de respostes (és a dir, la puntuació de la prova), A el nombre d'encerts, E el nombre d'errades i n el nombre de respostes alternatives, que és 4 en este cas.
Queden exempts de fer este exercici els aspirants que es presenten pel torn de promoció interna i opten al mateix grup o a un grup immediat superior de la mateixa àrea de classificació (sanitària, en este cas). Este grup d'aspirants constituïx la modalitat 1 de promoció interna.
Les persones aspirants que es presenten pel torn de promoció interna i opten a un grup no immediatament superior de la mateixa àrea de classificació (sanitària, en este cas) faran este primer exercici, el qual versarà únicament sobre els 22 temes del temari específic de la categoria. Este grup d'aspirants constituïx la modalitat 2 de promoció interna
Les persones aspirants que es presenten pel torn de promoció interna i procedisquen d'una àrea diferent de classificació (gestió i servicis, en este cas) han de fer este primer exercici, el qual versarà únicament sobre els 7 temes de normativa sanitària comuna, els 3 temes d'informàtica i els 22 temes del temari específic de la categoria. Este grup d'aspirants constituïx la modalitat 3 de promoció interna.
6.1.2 El segon exercici, de caràcter pràctic, té com a finalitat valorar les aptituds, destreses i capacitat professional dels aspirants en relació amb les funcions pròpies de la categoria a què opten, i versarà sobre els 22 temes del temari específic de la categoria que inclou l'annex II.
6.1.3 Les persones aspirants són convocades per a cada exercici en una crida única, i perden els drets els opositors que no hi compareguen.
Les persones aspirants han d'acreditar la identitat per mitjà de la presentació del DNI, passaport o permís de conduir. No són vàlides les fotocòpies compulsades d'estos documents. En cas de robatori o pèrdua, han de presentar la denúncia davant de la Policia juntament amb un altre document oficial amb foto. Els aspirants també han de portar l'exemplar per a la persona interessada de la sol·licitud d'admissió a les proves, perquè els el poden demanar.
Els membres del tribunal i el personal col·laborador no han de permetre l'accés a l'aula de cap persona que comparega una vegada conclosa la crida dels aspirants i tancada la porta de l'aula que li corresponga.
6.1.4 És competència del tribunal la determinació concreta del nombre de preguntes que és necessari contestar bé per a aconseguir els 25 punts requerits per a la superació de cada exercici. Estos criteris s'han de comunicar durant la lectura d'instruccions per a cada prova.
La puntuació màxima en la fase d'oposició és de 100 punts, 50 de corresponents a cada exercici. Es considera aprovat en cada exercici l'aspirant que hi obtinga com a mínim 25 punts, i ambdós exercicis són eliminatoris.
Les persones aspirants presentades pel torn de promoció interna que es presenten al primer exercici hi ha de rebre la qualificació d'aptes o no aptes, segons si obtenen la puntuació mínima de 25 punts.
6.1.5 En acabar el primer exercici, el tribunal ha de fer pública, com a informació, la llista de les respostes correctes en els taulers d'anuncis de la Conselleria de Sanitat. Efectuada la correcció de l'exercici, el tribunal ha de publicar en el mateix lloc la llista d'aspirants aprovats per l'orde de la puntuació aconseguida en el torn lliure, i també la llista d'aspirants per promoció interna amb la qualificació d'apte. Com a informació, s'ha de fer esta publicació també en els taulers d'anuncis de les direccions territorials i en la pàgina web de la Conselleria de Sanitat (www.san.gva.es).
Les persones aspirants disposen d'un termini de 10 dies hàbils, comptador des de l'endemà d'esta publicació, per a fer-hi les al·legacions que consideren pertinents.
Vistes les al·legacions, el tribunal ha de publicar, de la mateixa manera i com a mínim amb 48 hores d'antelació, el lloc, la data i l'hora del segon exercici, la llista definitiva d'aspirants aprovats en el primer exercici per cada torn i també la llista d'aspirants per promoció interna que estan directament admesos al segon exercici perquè estan exempts del primer (modalitat 1 de promoció interna).
Acabat el segon exercici, el tribunal ha de fer pública, de la mateixa manera que amb el primer, la llista d'aspirants aprovats per l'orde de la puntuació aconseguida.
Els aspirants disposen aleshores d'un termini de 10 dies hàbils, comptador des de l'endemà d'esta publicació, per a fer-hi les al·legacions que consideren pertinents.
Vistes les al·legacions, el tribunal ha de publicar de la mateixa manera la llista d'aspirants que han superat la fase d'oposició per l'orde de puntuació total. Es publiquen separadament les llistes dels aspirants aprovats pel torn lliure i pel torn de promoció interna. El torn de promoció interna s'ordena segons la puntuació aconseguida en el segon exercici.
Pot superar la fase d'oposició un nombre d'aspirants superior al de places convocades.
Les persones aspirants que hagen superat la fase d'oposició disposen de 15 dies naturals, a partir de l'endemà de la publicació de la llista d'aspirants aprovats, per a presentar els documents que acrediten els mèrits que es poden valorar en la fase de concurs, segons el barem especificat en l'annex I. Els han de presentar en les unitats de registre esmentades en la base 3.2 d'esta convocatòria.
6.2 En la fase de concurs, a la qual només accedixen els aspirants que hagen superat la fase d'oposició, es valoren els mèrits segons l'Orde de 7 de maig de 2007, del conseller de Sanitat, per la qual aprova els barems de mèrits que s'apliquen als processos selectius per a la cobertura de places de personal estatutari al servici d'institucions sanitàries de la Generalitat Valenciana (Diari Oficial de la Comunitat Valenciana número 5518, de 23.05.2007). Es reproduïx el barem en l'annex I. La puntuació màxima en esta fase és de 100 punts.
No s'ha de presentar el certificat de coneixement del valencià expedit o homologat per la Junta Qualificadora de Coneixements de Valencià, ja que esta informació l'aporta la Junta.
El tribunal només pot valorar la documentació ben acreditada i aportada dins del termini i de la manera adequada, i pot demanar-ne qualsevol aclariment. Si no s'atén el requeriment, no es valora el mèrit corresponent. El tribunal pot també sol·licitar als aspirants una còpia traduïda per un traductor jurat dels documents al·legats que estiguen redactats en idiomes diferents dels oficials a la Comunitat Valenciana.
6.3 Resolució provisional del concurs oposició
Acabades la fase d'oposició i la fase de concurs, el tribunal ha de fer públic en el Diari Oficial de la Comunitat Valenciana la llista d'aspirants que han arribat fins a eixe punt del procés selectiu pel torn de promoció interna i pel d'accés lliure. Esta llista ha d'especificar la puntuació total obtinguda en cada fase. Els empats en la puntuació total es resolen a favor de l'aspirant que haja obtingut una puntuació major en la fase d'oposició. Si subsistix l'empat, es resol d'acord amb els criteris que especifica el barem de mèrits.
Els aspirants disposen d'un termini de 10 dies hàbils, comptador des de l'endemà d'esta publicació, per a fer-hi les al·legacions que consideren pertinents relatives a la puntuació de la fase de concurs.
6.4 Resolució definitiva del concurs oposició
Vistes les al·legacions, el tribunal publica la llista ordenada definitiva d'aspirants després de les fases d'oposició i de concurs, pel torn de promoció interna i d'accés lliure, de la mateixa manera que la llista provisional.
6.5 Sol·licitud de places i entrega de documentació
El director general de Recursos Humans ha de fer pública, en els taulers d'anuncis de la Conselleria de Sanitat, la resolució per la qual aprova la llista de places que s'oferisquen als aspirants i el procediment perquè estos puguen efectuar l'opció a una plaça. Hi ha d'haver un termini de 20 dies naturals des de l'endemà de la publicació d'esta resolució per a l'elecció de destinació.
Poden sol·licitar una plaça els opositors allistats en la resolució definitiva del concurs oposició fins al nombre d'orde equivalent al nombre total de places oferides en cada torn, i fins a un 10% més d'este nombre, amb caràcter de reserva, per al cas que algun opositor perda els drets derivats de la participació en el procés selectiu.
Durant este termini de 20 dies naturals, els aspirants han de presentar, a més de la sol·licitud de places, la documentació següent:
a) Una fotocòpia compulsada del document nacional d'identitat o el passaport.
b) Una fotocòpia compulsada de l'anvers i el revers del títol exigit per a la participació en estes proves selectives.
c) Una declaració de no estar inhabilitat per a l'exercici professional o l'exercici de funcions públiques i no haver sigut separat, per mitjà d'un expedient disciplinari, del servici de qualsevol de les administracions públiques.
d) Una certificació expedida pels servicis mèdics dels Servicis de Salut que acredite la capacitat funcional per a l'exercici del lloc de treball. La presa de possessió queda supeditada a la superació d'este requisit.
Les persones que, dins del termini fixat, llevat de casos de força major, no presenten la documentació, no poden ser nomenades i queden anul·lades totes les actuacions, sense perjuí de la responsabilitat en què poden haver incorregut, si és el cas, per falsedat en la instància.
Si un aspirant seleccionat no té algun dels requisits exigits en la convocatòria, el director general de Recursos Humans ha de dictar una resolució en la qual declare la pèrdua dels drets a la plaça de què es tracte i n'explique els motius. La resolució es pot impugnar de la manera que determina la base 8.
Els aspirants seleccionats pel sistema de promoció interna tenen preferència per a l'elecció de plaça sobre els procedents del sistema general d'accés lliure.
Les vacants que s'oferisquen han de correspondre sempre a places bàsiques de la categoria.
Les places que no es proveïsquen pel sistema de promoció interna s'acumulen a les convocades pel sistema d'accés lliure.
6.6 Adjudicació de places
Les places s'adjudiquen entre els aspirants d'acord amb la sol·licitud, l'orde de preferència i l'orde de la puntuació aconseguida. Perden els drets derivats de la participació en les proves selectives els aspirants que no sol·liciten plaça dins del termini i de la forma adequada, i també els aspirants als quals, per la puntuació obtinguda, no els corresponga cap plaça de les oferides i els que no obtinguen cap plaça entre les efectivament sol·licitades. Només poden ser declarats aprovats en les proves selectives i, per tant, nomenats, els aspirants que obtinguen alguna plaça. No pot nomenar-se un nombre d'aspirants superior al de places convocades.
7. Publicació, nomenament i termini de presa de possessió
En acabar el termini per a la presentació de documents, el director general de Recursos Humans, mitjançant una resolució, ha d'acordar el nomenament dels aspirants finalment aprovats, la amb indicació de la plaça que els haja correspost. Esta resolució s'ha de publicar en el Diari Oficial de la Comunitat Valenciana.
El termini de presa de possessió és d'un mes comptador a partir de l'endemà de la publicació de la resolució en el Diari Oficial de la Comunitat Valenciana. Perden els drets derivats de la participació en el procés selectiu les persones que, transcorregut eixe termini, no s'hagen incorporat a la destinació, excepte per una causa de força major o impossibilitat, si ho aprecia, després de l'audiència de la persona interessada, mitjançant una resolució que n'expresse els motius, el director general de Recursos Humans.
8. Recursos
Esta convocatòria, les bases i tots els actes administratius que es dicten per a executar-la els poden impugnar les persones interessades per mitjà de la interposició d'un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptador a partir de la publicació de l'acte recorregut, d'acord amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, i també els articles 14.2 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. I, potestativament, s'hi pot interposar un recurs de reposició, en el termini d'un mes, d'acord amb els articles 116 i 117 de la Llei 30/1992, segons la redacció modificada per la Llei 4/1999.
Els recursos contenciosos administratius que s'interposen contra esta convocatòria i els actes successius del procés selectiu s'han d'anunciar en el Diari Oficial de la Comunitat Valenciana com a citació de les persones interessades.
Contra les resolucions i els actes de tràmit que dicte el tribunal que ha de jutjar el concurs oposició, pot interposar-s'hi un recurs d'alçada en el termini d'un mes (articles 107 i 114 de la Llei de Règim Jurídic de les Administracions Públiques i del Procediment Administratiu Comú).
Tot això no impedix que hom use qualsevol altre recurs que considere convenient per al seu dret.
València, 24 de març de 2011.- El director general de Recursos Humans: José Cano Pascual.
Annex I
Barem de mèrits del personal sanitari dels grups A, B, C i D
i del personal de gestió i servicis dels grups A, B i C
Segons l'Orde de 7 de maig de 2007, publicada en el Diari Oficial de la Comunitat Valenciana de 23.05.2007. El full d'autobarem que han d'emplenar els participants està disponible en la pàgina web de la Conselleria de Sanitat (www.san.gva.es), en el lloc corresponent a cada categoria, i també en els punts de recollida de les sol·licituds de participació.
1. Formació acadèmica, fins a un màxim de 10 punts
1.1 Estudis de llicenciatura o diplomatura o batxiller o cicles formatius de grau superior o mitjà, fins a un màxim de 5 punts.
Per cada matrícula d'honor: 5 punts.
Per cada excel·lent: 4 punts.
Per cada notable: 2 punts.
La suma de les puntuacions es dividix pel nombre total d'assignatures obligatòries o troncals avaluades en el pla d'estudis.
S'ha de ponderar adequadament l'expedient acadèmic, fent les equivalències oportunes d'acord amb els plans d'estudis vigents.
1.2 Estudis de doctorat, fins a un màxim de 5 punts.
1.2.1. Sistema anterior al que establix el Reial Decret 185/1985:
Grau de llicenciatura: 1 punt.
Superació de la totalitat dels cursos de doctorat: 1 punt.
1.2.2. Sistema que establixen els reials decrets 185/1985 o 778/1998:
Aspirants que han obtingut els 32 crèdits del programa de doctorat: 1 punt.
Reconeixement de suficiència investigadora o DEA: 1 punt.
Els apartats 1.2.1 i 1.2.2 s'exclouen entre si.
1.2.3. Grau de doctor: 2 punts. Si este grau s'ha aconseguit amb la qualificació cum laude, se suma 1 punt més.
2. Formació especialitzada, fins a un màxim de 30 punts
2.1 Tindre una altra llicenciatura o diplomatura o títol de formació professional relacionats amb les funcions del lloc i la categoria a què s'opta, diferents i d'un nivell no inferior a la titulació requerida com a requisit en la convocatòria: 10 punts.
2.2 Exclusivament aplicat al personal sanitari: tindre qualsevol de les especialitats d'infermeria següents: 15 punts.
- Infermeria Obstetricoginecològica
- Infermeria de Salut Mental
- Infermeria Geriàtrica
- Infermeria del Treball
- Infermeria d'Atencions Medicoquirúrgiques
- Infermeria Familiar i Comunitària
- Infermeria Pediàtrica
Les especialitats anteriors es puntuen llevat que s'exigisquen com a requisit de participació en la convocatòria.
Els apartats 2.1 i 2.2 s'exclouen entre si.
2.3 Es valoren els cursos, cursos superiors, diplomes o màsters que, d'acord amb l'article 7, haja cursat la persona interessada, segons l'escala següent, fins a un màxim de 20 punts.
Per la realització de màsters, fins a un màxim de 8 punts:
Per cada màster: 2 punts.
Per la realització de cursos o diplomes de més de 100 hores lectives, fins a un màxim de 6 punts:
Per cada curs superior o diploma: 0,75 punts.
Per la realització de cursos d'una duració entre 20 i 100 hores lectives, fins a un màxim de 6 punts:
Per cada curs de 40 o més hores de duració: 0,40 punts.
Per cada curs de 20 o més hores de duració: 0,20 punts.
3. Experiència professional, fins a un màxim de 45 punts
3.1 Per cada mes complet de servicis prestats en la mateixa categoria i especialitat en institucions sanitàries del Sistema Nacional de Salut: 0,30 punts.
3.2 Per cada mes complet de servicis prestats en un lloc d'alt càrrec, càrrecs intermedis, llocs directius o de lliure designació, o llocs amb funcions d'inspecció de servicis sanitaris, segons l'article 8: 0,20 punts.
3.3 Per cada mes complet de servicis prestats en una categoria diferent en institucions sanitàries del Sistema Nacional de Salut: 0,15 punts.
3.4 Per cada mes complet de servicis prestats de caràcter assistencial o de coordinació i direcció en programes de cooperació internacional per convenis o acords organitzats o autoritzats per l'administració pública: 0,15 punts.
3.5 Per cada mes complet de servicis prestats en la mateixa categoria i especialitat en qualsevol administració pública o en institucions acreditades per a la formació de l'especialitat que es tracte: 0,05 punts.
No es poden valorar per més d'un apartat servicis prestats simultàniament.
4. Altres activitats, fins a un màxim de 10 punts
4.1 Per haver fet treballs científics i d'investigació, d'acord amb la taula de càlcul següent, fins a un màxim de 6 punts:

4.2 Professora o professor associat, o titular o catedràtica o catedràtic en ciències de la salut, fins a un màxim de 2 punts.
Per cada curs acadèmic complet: 0,50 punts.
4.3 Per formar part de comissions clíniques de control de qualitat acreditades en institucions sanitàries públiques, amb una certificació emesa pel director de la comissió, fins a un màxim d'1 punt.
Per cada 12 mesos: 0,25 punts.
4.4 Per activitats com a tutor de residents, haver rebut beques d'estudi o d'investigació, i també per tindre altres mèrits o haver fet activitats rellevants relacionades amb l'especialitat, no previstes en els apartats anteriors, fins a un màxim d'1 punt.
5. Coneixements de valencià, fins a un màxim de 5 punts
Certificat de coneixements orals: 2 punts.
Certificat de grau elemental: 3 punts.
Certificat de grau mitjà: 4 punts.
Certificat de grau superior: 5 punts.Annex II
Temari de normativa general
1. La Constitució Espanyola de 1978: estructura i contingut. Drets i deures fonamentals, garantia i suspensió. El Tribunal Constitucional. El Defensor del Poble. Reforma de la Constitució.
2. L'Estatut d'Autonomia de la Comunitat Valenciana: la Generalitat. Competències. Relacions amb l'Estat i altres comunitats autònomes. Relacions amb la Unió Europea. Acció exterior. Administració local. Economia i hisenda. Reforma de l'Estatut. Altres institucions de la Generalitat Valenciana.
3. La Llei de Govern Valencià: el Consell. Relacions del Consell i les Corts. Administració pública de la Generalitat Valenciana. Responsabilitat dels membres del Consell i de l'administració pública de la Generalitat Valenciana.
Temari de normativa sanitària comuna
1. Llei 55/2003, de 16 de desembre, de l'Estatut Marc del Personal Estatutari dels Servicis de Salut.
2. Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana. Decret 74/2007, de 18 de maig, del Consell, que aprova el Reglament sobre Estructura, Organització i Funcionament de l'Atenció Sanitària a la Comunitat Valenciana.
3. Decret 7/2003, de 28 de gener, del Consell de la Generalitat, pel qual aprova el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat Valenciana.
4. Decret 137/2003, de 13 de juliol, que regula la Jornada i el Horaris de Treball, Permisos, Llicències i Vacacions del Personal al Servici de les Institucions Sanitàries de la Generalitat Valenciana.
5. Retribucions del personal sanitari. Carrera professional i desenvolupament professional en l'àmbit de les institucions sanitàries.
6. Llei 1/2003, de 28 de gener, de la Generalitat, de Drets i Informació al Pacient de la Comunitat Valenciana
7. Llei 31/1995, de 8 de novembre, de Prevenció de Riscos Laborals. Llei 54/2003, de Reforma del Marc Normatiu de la Prevenció de Riscos Laborals.
Temari d'informàtica
1. Conceptes informàtics bàsics. Maquinari i programari. Sistema operatiu. Llenguatge. Programes d'aplicació. Perifèrics. Connectivitat. Utilització d'ordinadors en xarxa: usuaris de xarxa i compartició de recursos.
2. Sistemes operatius d'ús generalitzat. Particularitats i diferències que tenen
3. Automatització de l'oficina. Ferramentes ofimàtiques: fulls de càlcul, processadors de textos, bases de dades. Paquets integrats. Gràfics i autoedició. Especial atenció a les ferramentes ofimàtiques d'ús comú en la Generalitat Valenciana: Word, Excel i Access.
Temari específic de la categoria
Tècnic especialista de laboratori
1. Equips i material en una unitat de laboratori de diagnòstic clínic: neteja, desinfecció, esterilització. Aparells elèctrics: utilització i manteniment. Equips automàtics: fonaments, posada en marxa, programació i calibratge.
2. Fonament i utilitats. Tècniques de: espectrofotometria, fotometria de flama d'emissió, turbidimetria, nefelometria, refractometria de líquids, fotometria de reflectància (química seca), microscòpia (tipus), mesurament del Ph, electroforesi, isoelectroenfocament, cromatografia, centrifugació, osmometria, tècniques de biologia molecular, hibridació (sondes d'hibridació d'àcids nucleics) i amplificació del DNA per mitjà de PCR.
3. Anàlisi de mostres biològiques humanes. Anàlisi qualitativa i quantitativa. Bateria de proves. Preparació de solucions i dissolucions. Formes d'expressar la concentració d'una substància. Unitats de mesura d'ús habitual.
4. Normes de seguretat en el maneig de mostres biològiques, equips i reactius. Prevenció i tractament de riscos biològics, físics, químics i de radiació ionitzant. Tècniques d'eliminació controlada de residus i material de rebuig.
5. Tècniques d'obtenció, conservació i transport de mostres per a estudi. Mostres sanguínies: estudi citològic, de coagulació, serològic i microbiològic. Característiques generals de la sang. Composició. Tipus de mostra. Conservació i transport. Additius i conservants. Control i etiquetatge. Tècniques de recompte cel·lular sanguini. Tècniques d'observació cel·lular microscòpica d'elements cel·lulars sanguinis. Proves per al diagnòstic i seguiment d'alteracions de l'hemostàsia.
6. Tècniques d'obtenció, conservació i transport de mostres per a estudi. Mostres d'orina: tècniques d'obtenció i recollida d'una mostra d'orina per a estudi rutinari, anàlisi microbiològica i quantificació de substàncies o elements formes. Característiques generals de l'orina. Composició. Tipus de mostra. Conservació i transport. Additius i conservants. Control i etiquetatge. Tècniques de determinació de substàncies eliminades per l'orina: qualitativa i quantitativa. Anàlisi del sediment urinari. Càlculs urinaris. Mostres fecals: tècniques d'obtenció i recollida d'una mostra de femta per a estudi rutinari, anàlisi microbiològica i quantificació de substàncies o elements formes. Característiques generals i organolèptiques de la femta. Conservació i transport. Control i etiquetatge. Tècniques de determinació de les substàncies o elements formes analitzables.
7. Tècniques d'obtenció, conservació i transport de mostres per a estudi. Mostres seminals: tècniques d'obtenció i recollida d'una mostra de semen per a estudi rutinari, anàlisi microbiològica i quantificació de substàncies o elements formes. Característiques generals del semen. Conservació i transport. Control i etiquetatge. Tècniques de determinació de les substàncies o elements formes analitzables. Mostres de tracte respiratori inferior (TRI): anàlisi microbiològica. Característiques generals de les mostres. Conservació i transport. Control i etiquetatge. Tècniques de determinació de les substàncies o elements formes analitzables. Mostres de tracte respiratori superior. Anàlisi microbiològica/parapsicològica.
8. Tècniques d'obtenció, conservació i transport de mostres per a estudi. Exsudats: exsudats conjuntivals, exsudats òtics (orella externa, orella mitjana), exsudats genitals (uretrals, vaginals, endocervicals i balanoprepucials). Mostres cutànies. Estudi de micosi (pell, pèl i ungles). Tècniques d'identificació de micosi. Tècniques d'identificació dels protozous. Control i etiquetatge.
9. Característiques generals de les mostres de: LCR, abscessos, suc gàstric, líquid ascític, líquid articular, teixits, fragments d'òrgans, etc. Prevenció d'errors més comuns en la manipulació de les mostres. Substàncies analitzables a partir de cada mostra.
10. Tècniques de determinació de les substàncies analitzables a partir de cada mostra: anàlisi del metabolisme hidrocarbonat. Patrons d'alteració hidrocarbonada. Anàlisi del metabolisme lipídic. Patrons d'alteració lipídica. Anàlisi del metabolisme proteic. Patrons d'alteració proteica. Determinacions de: urea, creatina, creatinina i àcid úric. Patrons d'alteració d'estos metabòlits.
11. Enzimologia diagnòstica: fisiologia i cinètica enzimàtica. Descripció d'enzims analitzats en diagnòstic clínic. Metodologia de l'anàlisi d'enzims en fluids biològics. Patrons d'alteració enzimàtica.
12. Estudi de l'equilibri hidroelectrolític (EHE) i àcid-base (EAB): fisiopatologia de l'EHE i EAB. Determinació d'ions: Na, K, Cl, Ca, P: patrons d'alteració de l'EHE, avaluació de la funció renal: urea, creatinina i aclariments. Determinació de PH i gasos en sang arterial: paràmetres a determinar (CO2, bicarbonat, excés de base, etc.), patrons d'alteració de gasos en sang, avaluació de la funció respiratòria.
13. Estudi de la funció hepàtica: fisiopatologia hepàtica. Estudi de la capacitat de síntesi hepàtica: protrombina, colesterol, proteïnes, urea i altres. Estudi de la capacitat d'eliminació hepàtica: bilirubina, àcids biliars i enzims. Estudi de les malalties infeccioses hepàtiques. Patrons d'alteració hepàtica.
14. Estudi de la funció endocrina: fisiopatologia hormonal. Estudi d'hormones hipofisàries. Estudi d'hormones tiroides. Estudi d'hormones suprarenals. Estudi d'hormones sexuals. Proves d'embaràs i avaluació de la funció placentària. Patrons d'alteracions hormonals.
15. Tècniques analítiques per al diagnòstic i seguiment de neoplàsies: marcadors tumorals. Tècniques analítiques per a la detecció de drogues d'abús.
16. Bacteriologia: estructura i anatomia bacteriana. Taxonomia i nomenclatura. Parts de la bacteriologia. Processament de mostres bacteriològiques: concepte de control de qualitat. Protocols de treball segons la mostra: tracte urinari, tracte genital, tracte intestinal, tracte respiratori, fluids estèrils i de secrecions contaminades.
17. Característiques dels microorganismes implicats en processos infecciosos. Cocs grampositius: estafilococs, estreptococs, altres grampositius i rutina d'identificació. Cocs gramnegatius: neissèries i rutina d'identificació. Bacils grampositius: bacillus, clostridium i rutina d'identificació. Bacils gramnegatius: enterobacteris i altres gramnegatius. Micobacteris. Anaerobis. Bacteris especials. Relació hoste/paràsit.
18. Tècniques de sembra d'una mostra microbiològica. Tècniques d'inoculació, tècniques d'aïllament. Recomptes cel·lulars bacterians. Tècniques d'observació de gèrmens vius i morts. Tipus de tincions.
19. Mitjans de cultiu per a creixement i aïllament primari: característiques del creixement de microorganismes. Característiques dels mitjans de cultiu. Classificació dels mitjans de cultiu.
20. Identificació de bacteris d'interés clínic i proves de susceptibilitat antimicrobiana: proves d'identificació (epidemiològiques, morfològiques, culturals, tintorials, bioquímiques, de susceptibilitat i d'anàlisi del genoma). Sistemes comercials. Sistemes automatitzats: classificació de les substàncies antimicrobianes. Tècniques de realització de les proves de susceptibilitat antimicrobiana.
21. Virologia: precaucions en la presa i transport de mostres. Classificació, mètodes de cultiu i mètodes d'identificació dels virus.
22. Immunologia. Antigen. Anticòs. Tècniques d'anàlisi basada en les reaccions antigen-anticòs. Immunopatologia. Procediments de banc de sang: utilització clínica de la sang, fraccionament de la sang total, tècniques de fraccionament, separació i conservació d'hemoderivats.